Bly of gly? Musk vra Twitter-gebruikers oor sy toekoms(Foto: Jonathan Raa/NurPhoto/AFP) Elon Musk het sy lot oënskynlik in die hande van aanlyn Twitter-gebruikers geplaas en het ŉ peiling op die platform geplaas waarin hy gebruikers vra of hy moet aanbly as uitvoerende hoof van die maatskappy – en hy het onderneem om hom te berus by die uitslag van die peiling. “Moet ek bedank as hoof van Twitter?” het die omstrede tegno-miljardêr getwiet en gebruikers gevra om “ja” of “nee” te kliek. “Ek sal hou by die uitslag van die peiling.” Teen Maandagoggend het meer as die helfte van byna 14 miljoen respondente reeds “ja” gekliek en op Twitter-besprekings met gebruikers het Musk gesê hy het nog nie ŉ opvolger nie. Should I step down as head of Twitter? I will abide by the results of this poll. — Elon Musk (@elonmusk) December 18, 2022 “Niemand wat Twitter aan die gang kan hou, wil die werk hê nie. Daar is geen opvolger nie.” In ŉ “prettige voorstel” aan Musk het die MIT-navorser Lex Fridman aangebied om die platform ŉ ruk lank gratis te bestuur. Musk het hierop geantwoord dat Twitter in die “vinnige baan na bankrotskap” op pad is. “Jy moet baie van pyn hou. Een vangplek: Jy moet jou lewenslange spaargeld in Twitter belê en dit is sedert Mei in die vinnige baan na bankrotskap. Soek jy steeds die werk?” het Musk gevra. Die onvoorspelbare tegno-miljardêr het die peiling geplaas kort nadat hy oënskynlik toegegee het dat hy ŉ fout gemaak het deur Twitter-gebruikers te verbied om hul rekeninge op mededingende sosialemediaplatforms te bevorder. “In die toekoms gaan daar ŉ stem vir groot beleidsveranderings wees. My verskoning. Sal nie weer gebeur nie,” het hy getwiet. Die skielike verandering in bepalings was die jongste in ŉ vlaag omstrede veranderings wat Musk aangebring het sedert hy die maatskappy in Oktober oorgeneem het – oproer wat gelei het tot ŉ groeiende groep gebruikers wat hul volgelinge aangemoedig het om op ander webwerwe na hul plasings te gaan kyk. Twitter het aangekondig dat hy voortaan nie meer “gratis bevordering van spesifieke sosialemediaplatforms gaan toelaat nie”. Gebruikers sal dus verbied word om ŉ plasing te doen wat lui dat hulle op byvoorbeeld Instagram ook gevolg kan word. Jock Dorsey, medestigter van Twitter, het die beleid met net ŉ enkele woord bevraagteken. “Hoekom?” het hy getwiet. Nadat ŉ paar noemenswaardige rekeninge ingevolge die nuwe beleid opgeskort is, waaronder dié van tegno-belegger Paul Graham, het Musk getwiet dat pleks daarvan om individuele twiets te oorweeg, die beleid beperk gaan word tot rekeninge waarvan die primêre doelwit die bevordering van mededingers is.